**PRIJEDLOG**

Temeljem članka 35. stavak 2. i članka 391. stavak 1. Zakona o vlasništvu i drugim stvarnim pravima („Narodne novine“ broj 91/96, 68/98, 137/99, 22/00., 73/00, 114/01, 79/06,141/06, 146/08, 38/09, 153/09, 143/12, 152/14, 81/15 – pročišćeni tekst), članka 65. stavak 2. i članka 69. Zakona o sportu („Narodne novine“ broj 71/06, 150/08, 124/10, 124/11, 86/12, 94/13, 85/15, 19/16) i članka 30. Statuta Općine Privlaka („Službeni glasnik Zadarske županije“ broj 05/19) Općinsko vijeće Općine Privlaka na svojoj 25. sjednici održanoj dana 30. listopada 2019.g. donosi

**O D L U K U**

**o načinu upravljanja i korištenja sportskih građevina u vlasništvu Općine Privlaka**

Članak 1.

Ovom se Odlukom uređuje način upravljanja javnim sportskim građevinama u vlasništvu Općine Privlaka (u daljnjem tekstu: Općina).

Članak 2.

Javnim sportskim građevinama (u daljnjem tekstu: sportske građevine) smatraju se uređene i opremljene površine i građevine u vlasništvu Općine, u kojima se provode sportske djelatnosti, te se trajno koriste u izvođenju programa javnih potreba u sportu Općine.

Članak 3.

 (1) Upravljanje sportskim građevinama iz članka 2. ove Odluke osobito obuhvaća:

• redovito održavanje sportske građevine u građevinskom i funkcionalnom smislu prema namjeni građevine, a posebno za provođenje sportskih aktivnosti i aktivnosti iz programa javnih potreba u sportu Općine,

• davanje u najam dijelova sportske građevine za obavljanje sportskih i rekreativnih djelatnosti i aktivnosti, za održavanje kulturnih, gospodarskih i drugih programa i manifestacija,

• davanje u zakup poslovnog prostora u okviru sportske građevine koji nije u funkciji obavljanja sportskih djelatnosti,

• primjerena zaštita sportske građevine,

• određivanje i provođenje unutarnjeg reda u sportskoj građevini,

• primjereno osiguranje sportske građevine,

• kontrola korištenja sportske građevine sukladno sklopljenim ugovorima,

• donošenje godišnjeg programa upravljanja sportskim građevinama,

• drugi poslovi, koji prema posebnim propisima spadaju u upravljanje sportskom građevinom.

Članak 4.

Troškove upravljanja i održavanja sportskih građevina čine troškovi:

• energenata (toplinska energija, električna energija i sl.),

• komunalnih usluga (voda, odvodnja, odvoz smeća i sl.),

• administrativnih i knjigovodstvenih poslova,

• premije osiguranja,

• redovitog održavanja kojima se sportska građevina održava u funkcionalnom stanju,

• plaće zaposlenika.

Članak 5.

Sportske građevine na području Općine, u smislu članka 2. ove Odluke, su nogometno igralište Sabunike na k.č.br. 6765 i nogometno igralište pomoćno te svlačionica na k.č. br. 6766/29 k.o. Privlaka.

Članak 6.

(1) Upravljanje sportskim građevinama iz članka 5. ove Odluke, na neodređeno vrijeme, bez naknade povjereva se Općinskom komunalnom društvu Artić d.o.o. (dalje: OKD Artić d.o.o.).

(2) Upravljanje sportskim građevinama iz prethodnog stavka ovoga članka može se prekinuti:

• odlukom Općine, kao vlasnika,

• prestankom postojanja OKD Artić d.o.o., kao upravitelja.

(3) OKD Artić d.o.o. obvezan je upravljati sportskim građevinama pažnjom dobrog gospodara i time čuvati interes Općine, kao vlasnika.

Članak 7.

(1) OKD Artić d.o.o. može površine unutar sportske građevine kojom upravlja, a u razdoblju kada iste nisu u funkciji obavljanja djelatnosti kluba, uz uvjet ishođenja prethodne suglasnosti načelnika, dati u zakup.

(2) Ugovor o zakupu ne može se zaključiti na vrijeme duže od pet godina.

(3) Zakupnik nema pravo predmet zakupa dati u podzakup.

Članak 8.

OKD Artić d.o.o. se obvezuje posebno pratiti ostvarene prihode i rashode na sportskim građevinama kojima upravlja, te Općini dostavljati godišnje izvješće o poslovanju, najkasnije do kraja ožujka tekuće za prethodnu godinu.

Članak 9.

(1) Nadzor nad provođenjem ugovora, namjenskim korištenjem sportskih građevina, održavanja sportskih građevina, korištenja svih sportskih i drugih prostora u sportskim građevinama, te nad namjenskim korištenjem sredstava za upravljanje i održavanje sportskih građevina obavlja Jedinstveni upravni odjel.

(2) U slučaju nepridržavanja ugovornih obveza, a na prijedlog Jedinstvenog upravnog odjela, načelnik može raskinuti ugovor.

Članak 10.

Ova Odluka stupa na snagu osmog dana od dana objave u Službenom glasniku Zadarske županije.

KLASA:

URBROJ:

OPĆINSKO VIJEĆE

PREDSJEDNIK

Nikica Begonja

Obrazloženje: Članak 65. stavak 2. Zakona o sportu uređuje da se javnim sportskim građevinama smatraju građevine, koje su, među ostalim i u vlasništvu jedinica lokalne samouprave, te se trajno koriste u izvođenju programa javnih potreba u sportu.

Članak 69. istoga Zakona uređuje da se upravljanje javnim sportskim građevinama može povjeriti i sportskim klubovima i savezima, sportskoj zajednici, ustanovama i trgovačkim društvima registriranima za obavljanje sportske djelatnosti upravljanja i održavanja sportskih građevina.

Sportska građevina na području Općine, u smislu ispred navedenog, nogometno igralište Sabunike na k.č.br. 6765 i nogometno igralište pomoćno te svlačionica na k.č. br. 6766/29 k.o. Privlaka, koje trenutno održava OKD Artić temeljem Odluke o komunalnim djelatnostima kao održavanje javnih površina.

Slijedom prijedloga i preporuka Državnog ureda za reviziju, nakon obavljene revizije učinkovitosti upravljanja i raspolaganja nogometnim stadionima i igralištima u vlasništvu jedinica lokalne samouprave na području Zadarske županije, Općina Privlaka dobila je nalog i preporuku da utvrdi ovlasti i odgovornosti pojedinih nositelja funkcija upravljanja i raspolaganja nogometnim stadionima i igralištima, nadzor nad upravljanjem i korištenjem stadiona i igrališta, izvještavanje o postignutim ciljevima i učincima upravljanja i korištenja te poduzimanje mjera u slučaju lošeg obavljanja poslova i neispunjavanja zadanih ciljeva, čime će se povećati odgovornost nositelja funkcija upravljanja za sustavno i učinkovito upravljanje javnim resursima i s time povezano zadovoljenje javnih potreba.